[Alexander Episcopus servus servorum Dei, dilectis filiis Abbati Cluniacensi, et universis fratribus Cluniacensis Ordinis salutem et Apostolicam benedictionem. Etsi de universis sanctæ Matris Ecclesiæ filiis ex susceptæ servitutis officio cura nobis immineat generalis; de illis tamen locis atque personis sollicitiùs cogitare nos convenit, quæ ad Sedem Apostolicam noscuntur specialiter pertinere. Cum igitur Ordini vestro à suæ fundationis exordio ab eadem noscatur esse concessum, ut nulli Archiepiscopo vel Episcopo liceat Monachos Cluniacenses ubilibet commorantes excommunicare vel interdicere, aut de ipsis vel eorum Monasteriis judicare, seu eosdem ipsis invitis ad judicia sua trahere: ac etiam a felicis recordationis Gregorio, et Innocentio prædecessoribus nostris Romanis Pontificibus nihilominus expressè prohibitum ne Archiepiscopi, Episcopi, vel alii Ecclesiarum Prælati, aut eorum officiales in molentes in molendinis, aut coquentes in furnis vestris, in locantes vobis operas suas, aut aliàs vobis communicantes Excommunicationis vel Interdicti sententias promulgare præsumant, quidam tamen ipsorum vestris libertatibus invidentes, ac eligentes vias alias ad nocendum, in homines, familias, et servientes vestros; ac etiam in illos, qui vobiscum emendo, seu vendendo contrahunt; aut vobis Decimas, oblationes, redditus, et alia vobis debita persolvunt; vel in judiciis, aut extra quoquomodo respondent; quique vestras Missas aut horas audiunt, aut vobis qualitercumque communicant; necnon in Villas, Parochias, Maneria, Domos, Grangias, Prioratus, Ecclesias, et alia loca vestra sententias proferunt memoratas, requirunt à fratribus vestri Ordinis Canonicam obedientiam, et ipsorum bona et redditus capiunt, et capi ac detineri, seu saisiri per suas Diœceses et Provincias faciunt, quousque eorum desiderio fuerit satisfactum, alia vobis damna gravia et injurias multiplices inferendo; sicque fit ut exemptio concessa vobis causa solatii et quietis sit vobis per adinventiones hujusmodi causa dispendii et laboris: Quare nobis humiliter supplicastis ut providere vobis super hoc paterna sollicitudine curaremus. Nolentes igitur tam abusivas enormitates, seu tam enormes abusus excogitatos non absque Apostolicæ Sedis injuria æquanimiter tolerare, ad instar prædictorum Pontificum auctoritate præsentium districtius inhibemus ne quis de cœtero talia, seu aliquid contra concessionem et inhibitionem præfatas, quas firmiter observari præcipimus, attentare præsumat. Nulli ergo, etc. Datum Laterani, Idibus Ianuarii, Pontificatus nostri anno II.]